ป.ป.ส. และหน่วยงานปราบปรามยาเสพติดต่างประเทศ พบข้อมูลช่วงโควิด ขบวนการค้ายาเสพติดข้ามชาติ เปลี่ยนวิธีส่งออก
นายวิชัย ไชยมงคล เลขาธิการคณะกรรมการป้องกันและปราบปรามยาเสพติด หรือ ป.ป.ส.  พร้อมด้วยผู้แทนจากสำนักงานยาเสพติดและอาชญากรรมแห่งสหประชาชาติ ประจำภูมิภาคเอเชียตะวันออกเฉียงใต้และแปซิฟิก หรือ UNODC, สำนักงานตำรวจสหพันธ์ออสเตรเลีย  หรือ AFP และสำนักงานปราบปรามยาเสพติด สหรัฐอเมริกา ประจำภูมิภาคตะวันออกไกล  หรือ DEA  ร่วมแถลงผลความร่วมมือการปราบปรามยาเสพติดระหว่างประเทศ พร้อมความคืบหน้าคดีต่างๆเลขาธิการ ป.ป.ส. เปิดเผยว่า ที่ผ่านมา ไทยให้ความร่วมมือกับนานาประเทศ ในการปราบปรามขบวนการค้ายาเสพติดข้ามชาติ แก้ไขปัญหาผ่านกลไกความร่วมมือระหว่างประเทศในการสกัดกั้นและปรามปรามยาเสพติดสำคัญ เช่น ศูนย์ประสานงานแม่น้ำโขงปลอดภัยใน 6 ประเทศภาคี  โดยผลการปฏิบัติการในปี 2563 สามารถยึดยาบ้ารวมกว่า 400 ล้านเม็ด ไอซ์กว่า 34 ตัน เฮโรอีนกว่า 3 ตัน คีตามีนกว่า 1 ตัน และเคมีภัณฑ์อื่นๆ กว่า 250 ตัน โครงการความร่วมมือปราบปรามยาเสพติดระหว่างท่าอากาศยานนานาชาติ และท่าเรือของอาเซียน ซึ่งในรอบปี 2564 มีการสกัดกั้นยาเสพติดที่เตรียมส่งออกต่างประเทศทางเรือรวม 7 คดี ยึดของกลางยาเสพติด ไอซ์กว่า 85 กิโลกรัม เฮโรอีน 528 กิโลกรัม สกัดกั้นการขนส่งทางบก รวม 87 คดี ยึดไอซ์กว่า 80 กิโลกรัม เฮโรอีนเกือบ 40 กิโลกรัม โครงการความร่วมมือของหน่วยปราบปรามยาเสพติดระหว่างประเทศ ซึ่งปัจจุบันมีการแลกเปลี่ยนข้อมูลข่าวสารและคดีสำคัญร่วมกันกว่า 20 ประเทศอย่างต่อเนื่อง?เลขาธิการ ป.ป.ส. กล่าวด้วยว่า จากการที่มีการแพร่ระบาดของโรคโควิด-19 ในช่วงเกือบ 2 ปีที่ผ่านมา พบว่า ขบวนการค้ายาเสพติดข้ามชาติ ได้เปลี่ยนวิธีการขนส่งยาเสพติด ผ่านพัสดุไปรษณีย์โดยซุกซ่อนไปกับสินค้าแทนมากขึ้น ขณะที่ ในต่างประเทศ พบว่า ยาเสพติดมีราคาสูงขึ้นกว่าเดิม เพราะอุปสรรคในการขนส่ง ทำให้ส่งพัสดุได้ในปริมาณน้อย ประกอบกับมีความต้องการสูงขึ้น ด้านนายไซม่อน ลาลิค เจ้าหน้าที่อาวุโส สำนักงานตำรวจสหพันธ์ออสเตรเลีย ยอมรับเช่นกันว่าภายในประเทศออสเตรเลีย มีความต้องการยาเสพติดสูง แต่มียาเสพติดไปถึงปลายทางปริมาณน้อย ตามกลไกของตลาด ทำให้สถานการณ์ล่าสุด ไอซ์ น้ำหนัก 1 กิโลกรัม มีราคา 80,000 ถึง 250,000 ดอลลาร์ออสเตรเลีย หรือคิดเป็นเงินไทยประมาณ 1.9 ล้านบาท ถึง 6 ล้านบาท